b'\n_START_ARTICLE_\nCharlotte B\xc3\xbchler\n_START_SECTION_\nBiografi\n_START_PARAGRAPH_\nCharlotte B\xc3\xbchler ble f\xc3\xb8dt i Berlin av j\xc3\xb8diske foreldre. Hun studerte filosofi og medisin ved Universitetet i Berlin og Freiburg og tok i 1918 doktorgrad i psykologi ved Universitetet i M\xc3\xbcnchen. Sammen med ektemannen Karl B\xc3\xbchler (de hadde gifta seg i 1916) flytta hun deretter til Dresden og 1922 til Wien, der hun i 1929 ble utnevnt til professor i barnepsykologi ved universitetet. Forskningen hennes ble lagt merke til internasjonalt, og hun hadde forskningsopphold og oppretta klinikker i bl.a. USA og Storbritannia._NEWLINE_Under ett av sine utenlandsopphold fikk hun h\xc3\xb8re om \xc3\x98sterrikes Anschluss og ektemannens arrestasjon, og oppn\xc3\xa5dde ved hjelp av norske diplomater at mannen ble sluppet ut av fengsel og kunne reise til Oslo. Mens han reiste videre til USA, fikk Charlotte B\xc3\xbchler i 1939 et professorat ved Norges l\xc3\xa6rerh\xc3\xb8gskole i Trondheim og \xc3\xa5ret etter ved Universitetet i Oslo. Hun fulgte etter til USA i mars 1940, bare en dr\xc3\xb8y uke f\xc3\xb8r nazistenes okkupasjon av Norge._NEWLINE_I USA ble B\xc3\xbchler professor ved Saint Catherine College i Saint Paul og fra 1942 ledende psykolog ved sentralsykehuset i Minneapolis. 1945 ble hun US-amerikansk statsborger og flytta til Los Angeles. Der jobba hun ogs\xc3\xa5 som ledende psykolog ved sykehuset, samtidig som hun var professor ved University of Southern California. Etter sin emeritering i 1958 drev hun en privatklinikk i Beverly Hills. 1971 flytta hun tilbake til Tyskland (Stuttgart), hvor barna hennes levde, og hvor hun d\xc3\xb8de tre \xc3\xa5r senere, 80\xc2\xa0\xc3\xa5r gammel.'